Parys-boere: Uitspraak nou eers in 2020 gelewerVan links: Anton Loggenberg, Boeta van der Westhuizen, kapt. Henk Prinsloo, Cor Loggenberg, Loedie van der Westhuizen en Miela Jansen van Vuuren. (Foto: Tania Heyns/Maroela Media) Uitspraak in die opspraakwekkende moordsaak teen die ses boere van Parys in die Vrystaat wat op twee aanklagte van moord teregstaan, sal na verwagting nou eers in 2020 gelewer word. Boeta van der Westhuizen, sy seun Loedie van der Westhuizen, Anton Loggenberg en sy seun Cor Loggenberg, kapt. Henk Prinsloo en Miela Jansen van Vuuren het vandeesweek vir die soveelste keer in die hof verskyn vir die moord op Samuel Tjixa en Simon Jubeba in Januarie 2016. Die staat beweer die ses beskuldigdes was deel van ŉ groep boere wat op 6 Januarie 2016 vir Tjixa en Jubeba op die plaas Swartklip aangekeer en só erg aangerand het dat hulle later in die hospitaal aan hul beserings beswyk het. Die oorledenes was glo vroeër die dag by ŉ plaasaanval betrokke. Phaladi Shuping, woordvoerder van die Nasionale Vervolgingsgesag (NVG), het Vrydagoggend aan Maroela Media bevestig dat regter Corné van Zyl Donderdag die saak tot 17 Maart 2020 uitgestel het. Dit is die derde uitstelbesluit vanjaar. Van Zyl sou aanvanklik in Mei haar uitspraak lewer in dié opspraakwekkende verhoor wat al sedert Mei 2017 sloer, maar het die saak uitgestel omdat die uitspraak nog nie gereed was nie. Die uitspraak is toe weer in Julie uitgestel, aangesien Van Zyl ernstig siek was. Volgens Shuping is die saak onderskeidelik vir 17 tot 20 Maart, 6 tot 9 April en dan weer 28 tot 30 April 2020 op die hofrol geplaas. “Ons is teleurgesteld, maar soos die regter aan die begin gesê het, dis ŉ baie komplekse saak met baie uitdagings. So, ons moet nou net rustig raak en die saak sy verloop laat neem,” sê Rikki van der Westhuizen, Boeta se vrou en Loedie se ma, ná afloop van die jongste uitstel. Van Zyl het vroeër vandeesweek in die hof gesê die saak is uitdagend, met baie kwessies wat met die verloop daarvan opgeduik het. Van Zyl het Dinsdag uitgelig dat die saak die afgelope twee jaar en vyf maande 64 dae lank in die hof aangehoor is. Die saak het die afgelope paar jaar talle uitstellery en terugslae beleef, onder meer weens verskeie veranderings wat aan die verdediging se regspan gemaak moes word. Die veranderinge sluit in die afsterwe van ŉ regsverteenwoordiger.